Svjatlana Tsíkhanoúskaja

Svjatlana Heorhíjeúna Tsíkhanoúskaja (hvítrússneska: Святлана Георгіеўна Ціханоўская; fædd 11. september 1982) er hvítrússneskur mannréttindafrömuður og stjórnmálamaður sem bauð sig fram í forsetakosningunum í Hvíta-Rússlandi 2020. 

Tsíkhanoúskaja tók við forystu stjórnarandstöðunnar í Hvíta-Rússlandi eftir að eiginmaður hennar, Sjarhej Tsíkhanoúskí, var handtekinn í aðdraganda kosninganna 2020.

Sitjandi forsetinn Alexander Lúkasjenkó var lýstur sigurvegari í kosningunum og opinberar tölur gáfu til kynna að hann hefði unnið með 80 prósentum atkvæða. 

Niðurstaða kosninganna var mjög umdeild og Lúkasjenkó var víða sakaður um að hafa haft rangt við. Tsíkhanoúskaja viðurkenndi ekki sigur Lúkasjenkós og tók þátt í fjöldamótmælum gegn kosningunum og einræðisstjórn Lúkasjenkós frá ágúst 2020. Hún flúði til Litáens í mótmælunum af ótta um líf sitt og barna sinna. Sum ríki, meðal annars Bretland, viðurkenndu ekki niðurstöður kosninganna.

Eiginmanni Svjatlönu, Sjarhej, var sleppt úr fangelsi árið 2025 eftir fund Keiths Kellogg, sendierindreka Bandaríkjastjórnar, með Lúkasjenkó. 

Tilvísanir

Flokkur:Hvítrússneskir stjórnmálamenn